Diari Oficial de la Generalitat Valenciana


Sumari del DOGV 6720, del 23-02-2012 (2012/1652)

RESOLUCIÓ de 14 de febrer de 2012, del secretari autonòmic de Justícia de la Conselleria de Justícia i Benestar Social, per la qual s'acorda ratificar l'acord d'extinció i el balanç de liquidació de la Fundació de la Comunitat Valenciana Lauri Volpi.
----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6720

Data del DOGV
:   23-02-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/1652


Data del document
:   14-02-2012

Organisme emissor
:   Conselleria de Justícia i Benestar Social

Tipus de document
:   Resolució

RESOLUCIÓ de 14 de febrer de 2012, del secretari autonòmic de Justícia de la Conselleria de Justícia i Benestar Social, per la qual s'acorda ratificar l'acord d'extinció i el balanç de liquidació de la Fundació de la Comunitat Valenciana Lauri Volpi. [2012/1652]  
Vist l'expedient sobre ratificació pel protectorat de l'acord d'extinció adoptat pel Patronat de la Fundació de la Comunitat Valenciana Lauri Volpi (d'ara en avant la fundació), així com el balanç de liquidació aprovat pel dit òrgan de govern, resulten els fets següents.  
  
  
Fets  
Primer. Amb data de registre d'entrada de 8 de novembre de 2010 de la llavors Conselleria de Justícia i Administracions Públiques, la fundació va presentar un escrit en què demanava al Protectorat de Fundacions la ratificació de l'acord del patronat de la fundació, de data 7 d'octubre de 2010, aprovatori de l'extinció de la fundació a causa de la impossibilitat de realització del fi fundacional, i declarava alhora que no era procedent ni la modificació dels estatuts ni la fusió amb una altra fundació ja que això no permetria dur a terme els objectius de la fundació.  
El dit acord d'extinció consta elevat a escriptura pública de data 29 d'octubre de 2010, autoritzada pel notari del col·legi de València, José Fito Martí, amb el núm. 1472 del seu protocol, la còpia autèntica del qual, després de requeriment de la Secció de Fundacions, va ser aportada el 15 de febrer de 2011.  
En la dita escriptura queden també protocol·litzades l'actualització del patronat, l'informe del règim comptable, el balanç de situació en data extinció, el compte de resultats i un informe tècnic.   
Segon. El present expedient d'extinció deriva del procediment d'informació prèvia, incoat pel Protectorat de Fundacions, per a regularitzar la situació de la fundació o procedir a la seua extinció, en data 29 d'abril de 2010.   
Tercer. La fundació es va classificar mitjançant la Resolució de 27 d'octubre de 2003, del secretari autonòmic de Justícia i Interior, de la Conselleria de Justícia i Administracions Públiques, de caràcter cultural, i era fundador l'entitat Institut Municipal de Cultura i Joventut de Burjassot.  
La fundació té com a objecte l'estudi, recuperació, promoció, divulgació i aprofundiment en l'obra del tenor Lauri Volpi.  
La composició del patronat, actualitzat mitjançant una resolució de data 27 de gener de 2011, del secretari autonòmic de Justícia de la Conselleria de Justícia i Administracions Públiques, és la següent:  
President: l'alcalde president de l'Ajuntament de Burjassot i president de l'IMCJB, José Luis Andrés Chavarrías; vicepresident: primer tinent d'alcalde de l'Ajuntament de Burjassot i vicepresident de l'IMCJB, José Ruiz Cervera; secretària-patrona: directora accidental de l'IMCJB, Carmen Hernández Lara; la regidora de Cultura i Joventut de l'Ajuntament de Burjassot, Sonia Blasco González.  
  
La dotació inicial de la fundació fou de sis mil euros (6.000 €), en efectiu metàl·lic.   
Quart. D'acord amb la documentació aportada la causa d'extinció de la fundació es troba en la impossibilitat de dur a terme el fi fundacional. Això es justifica en els termes següents:  
«Per resultar impossible la realització del fi fundacional, i no procedir la modificació dels estatuts ni la fusió amb una altra fundació, ja que no es poden dur a terme els objectius de la fundació. Durant els últims tres anys, la fundació ha deixat de tindre activitat i ingressos, per la qual cosa cap dels objectius per a la qual va ser creada han pogut realitzar-se.»  
Quant a la destinació del romanent, després de l'oportuna liquidació, s'acorda pel Patronat transferir-lo a l'Institut Municipal de Cultura i Joventut de Burjassot, la qual cosa resulta conforme amb l'article 26.2 de la Llei 8/1998, de 9 de desembre, de Fundacions de la Comunitat Valenciana, així com amb l'article 32 dels Estatuts, que disposa que:   
«En cas d'extinció, als béns se'ls donarà la destinació que el patronat determine, d'acord amb allò que ordene la normativa, i s'aplicarà el romanent a la realització de fins d'interés general anàlegs».  
  
Quint. Amb data 29 de febrer de 2011, la fundació és requerida des del Servici d'Entitats Jurídiques perquè presente les justificacions relatives als gastos succeïts durant els exercicis 2006, 2007 i 2008. Esmenades les qüestions requerides i depositades els comptes fins a la data d'acord d'extinció, es va emetre un informe de la Secció de Comptabilitat del Servici d'Entitats Jurídiques, de data 20 de desembre de 2011, en el qual es determina el patrimoni net de la Fundació en data adopció de l'acord d'extinció i la situació actual dels comptes. El dit informe assenyala així literalment que:  
«Juntament amb l'acord d'extinció van aportar els comptes anuals de 2009. El balanç de situació aportat juntament amb l'acord comprén el període 1/1/2010 a 15/6/2010. Segons el balanç la fundació compta en el seu actiu amb 1.937,11 euros en el compte tresoreria.  
Pel costat del passiu, la fundació té deutes per valor de 1.160 euros, segons es desprén del compte creditor a curt termini. Els excedents negatius d'exercicis anteriors, per valor de 5.757,38 euros negatius, i el mateix excedent de l'exercici negatiu, en quantia 1.169,92 euros, consumixen una gran part de la dotació fundacional, la qual ascendix segons balanç a 7.704,41 euros. D'ací que els fons propis es reduïsquen fins als 777,11 euros, i que el total del passiu siga de 1.937,11 euros.  
  
Per això, en data adopció de l'acord d'extinció, el net patrimonial o romanent de la fundació que resultaria, una vegada pagats als creditors serien els fons propis, açò és, 777,11 euros.»  
Sext. En atenció d'estos antecedents, la comissió de protectorat, en la sessió de 17 de gener de 2012, emet un informe favorable, entre altres, el punt del dia corresponent a la ratificació de l'acord d'extinció així com el balanç de liquidació aprovats pel Patronat de la Fundació de la Comunitat Valenciana Lauri Volpi, en els termes expressats en els apartats precedents.  
  
Fonaments de dret  
  
Primer. L'article 9 del Decret 5/2011, de 21 de juny, del president de la Generalitat, pel qual es determinen les conselleries en què s'organitza l'Administració de la Generalitat, així com l'article 1 del Reglament Orgànic i Funcional de la Conselleria de Justícia i Benestar Social, aprovat pel Decret 99/2011, de 26 d'agost del Consell, determina que a esta conselleria correspon exercir, entre altres, les competències en matèria de fundacions.   
  
Segon. L'article 2 del Reglament de Fundacions de la Comunitat Valenciana, aprovat pel Decret 68/2011, de 27 de maig, del Consell, establix que el Protectorat de les Fundacions de la Comunitat Valenciana l'exercix la conselleria competent en matèria de fundacions, i que correspon al conseller la titularitat del protectorat, sense perjuí de la possibilitat de la seua delegació o desconcentració.  
Tercer. Esta Secretaria Autonòmica de Justícia és competent per a conéixer i resoldre el present expedient per delegació de l'exercici de competències per raó del que disposa la Resolució de 15 d'octubre de 2011, de la Conselleria de Justícia i Benestar Social, sobre delegació en la Secretaria Autonòmica de Justícia de l'exercici de determinades competències en matèria de fundacions.   
En tot cas, de conformitat amb l'article 13.4 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú, les resolucions administratives que s'adopten per delegació es consideraran dictades per l'òrgan delegatori.  
Quart. De conformitat amb l'article 25 de la Llei 8/1998, de 9 de desembre, de Fundacions de la Comunitat Valenciana:  
«1. L'extinció de les fundacions serà regida pel que disposen els articles 31 i 32 de la Llei 50/2002, de 26 de desembre, de Fundacions.   
  
2. L'acord d'extinció o, si és el cas, la resolució judicial s'inscriuran en el Registre de Fundacions de la Comunitat Valenciana.»  
El dit article 31 de la Llei 50/2002, assenyala: «la fundació s'extingirà:  
a) Quan expire el termini pel qual va ser constituïda.  
b) Quan s'haja dut a terme íntegrament la finalitat fundacional.  
c) Quan siga impossible la realització de la finalitat fundacional, sense perjuí del que disposen els articles 29 i 30 d'esta llei.  
d) Quan així resulte de la fusió a la qual es referix l'article anterior.  
e) Quan es done qualsevol altra causa prevista en l'acte constitutiu o en els estatuts.  
f) Quan es done qualsevol altra causa establida en les lleis.»  
D'acord amb allò que s'ha assenyalat en l'article 32 del mateix text legal, relatiu a les formes d'extinció:  
«1. En el supòsit del paràgraf a) de l'article anterior la fundació s'extingix de ple dret.  
2. En els supòsits previstos en els paràgrafs b), c) i e) de l'article anterior, l'extinció de la fundació requerix acord del patronat ratificat pel protectorat.  
Si no hi ha acord del patronat, o este no és ratificat pel protectorat, l'extinció de la fundació requerix una resolució judicial motivada, que pot ser instada pel protectorat o pel patronat, segons els casos.  
  
3. En el cas del paràgraf f) de l'article anterior es requerix una resolució judicial motivada.  
4. L'acord d'extinció o, si s'escau, la resolució judicial s'inscriuran en el Registre de fundacions corresponent.»  
Quint. De conformitat amb l'article 26 de l'esmentada Llei 8/1998, l'extinció suposa l'obertura del procediment de liquidació. Les operacions que es generen s'han de reflectir en el balanç de liquidació i requerixen, igualment, l'aprovació del patronat i la corresponent ratificació del protectorat.  
Sext. Segons l'article 47.14 del Reglament de Fundacions de la Comunitat Valenciana, aprovat pel Decret 68/2011, de 27 de maig, del Consell, són actes objecte d'inscripció en el Registre de Fundacions de la Comunitat Valenciana, entre altres:  
«L'extinció de la fundació, la liquidació i la destinació donada als béns fundacionals.»  
Vistos els preceptes legals mencionats, els articles 39 i 40 del Reglament de Fundacions de la Comunitat Valenciana (aprovat pel Decret 68/2011, de 27 de maig, del Consell) i altres generals aplicables, resolc:   
  
Primer  
Ratificar l'acord d'extinció de la Fundació de la Comunitat Valenciana Lauri Volpi, adoptat pel Patronat així com el balanç de liquidació aprovat pel dit òrgan, ambdós en data 7 d'octubre de 2010, en els termes descrits en la present resolució.  
  
Segon  
Inscriure en el Registre de Fundacions de la Comunitat Valenciana la ratificació de l'acord d'extinció i liquidació la Fundació de la Comunitat Valenciana Lauri Volpi.  
  
Tercer  
Establir com a destinatari dels béns i drets resultants de la liquidació l'Institut Municipal de Cultura i Joventut de Burjassot en els termes descrits en els fets quart i quint de la present resolució.  
  
Així mateix, es recorda, als efectes de la baixa registral de la fundació que, d'acord amb allò que s'ha prescrit en l'article 26 de la Llei 8/1998, de 9 de desembre, de Fundacions de la Comunitat Valenciana, una vegada ratificat el balanç de liquidació pel protectorat, i destinats els béns i drets a la Fundació o entitat sense finalitat lucrativa corresponent,   
«[..] Es farà constar en el Registre de Fundacions de la Comunitat Valenciana la baixa, a sol·licitud del patronat, mitjançant un escrit dirigit al registre al qual s'ha d'adjuntar la certificació de l'acord aprovatori del balanç de liquidació, la ratificació pel Protectorat i una còpia dels documents en què s'hagen formalitzat les operacions a què es referix l'apartat següent. No obstant això, la baixa de la fundació en el registre, si resulten operacions pendents d'execució o formalització, han de ser dutes a terme pel protectorat.»  
  
Que es notifique esta resolució, que és definitiva en via administrativa, i en contra es pot interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació, d'acord amb el que establixen els articles 14 i 46 de la Llei 29/1998, de 13 de juliol, Reguladora de la jurisdicció contenciosa administrativa, sense perjuí de poder interposar, si és el cas, recurs potestatiu de reposició, en el termini d'un mes, a comptar des de l'endemà de la notificació, davant del conseller de Justícia i Benestar Social, o qualsevol altre recurs que estime procedent.   
  
  
València, 14 de febrer de 2012.- El secretari autonòmic de Justícia: Antonio Gastaldi Mateo.